Poliţia din Italia a arestat 55 de persoane suspectate de legături cu mafia siciliană
Poliţia a anunţat marţi că a arestat 55 de persoane suspectate de legături cu mafia siciliană, în cadrul unei ample operaţiuni împotriva crimei organizate, transmite dpa, citată de Agerpres.
Suspecţii sunt acuzaţi de extorcări, trafic de droguri şi posesie de arme şi explozivi.
Raidurile, la care au participat aproximativ 500 de poliţişti, au avut loc în principal în împrejurimile oraşului sicilian Caltanissetta, dar şi în alte locuri din Italia.
"Operaţiunea de astăzi are o importanţă deosebită nu doar din punctul de vedere al cantităţii, dar şi din cel al calităţii", le-a declarat jurnaliştilor Salvatore De Luca, din cadrul procuraturii din Caltanissetta.
Cosa Nostra este cea mai cunoscută şi mai activă organizaţie mafiotă din Sicilia, unde activează însă şi organizaţii criminale mai mici, precum Stidda.
Operaţiunea poliţiei s-a concentrat pe oraşul Gela din Sicilia, unde două mari familii mafiote au format o alianţă cu Stidda pentru a organiza afacerea cu droguri.
Familiile ar fi folosit banii obţinuţi ilegal spre a construi câteva sere pentru cultivarea de canabis. Drogurile erau vândute în zonă sau folosite ca marfă de schimb cu mafia calabreză 'Ndrangheta pentru a obţine cocaină.
Potrivit lui De Luca, deosebit de îngrijorător este faptul că suspecţii deţineau arme. "Rezultatul este o Cosa Nostra care face afaceri, trafichează droguri, deţine un arsenal considerabil de arme şi este pregătită să ucidă pentru a-şi demonstra puterea", a subliniat procurorul.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank